Document ID: 32008R0629

KOMISIJOS REGLAMENTAS (EB) Nr. 629/2008
2008 m. liepos 2 d.
iš dalies keičiantis Reglamentą (EB) Nr. 1881/2006, nustatantį didžiausias leistinas tam tikrų teršalų maisto produktuose koncentracijas
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
kadangi:
(1)
Komisijos reglamente (EB) Nr. 1881/2006 (2) nustatytos didžiausios leistinos tam tikrų teršalų maisto produktuose koncentracijos, įskaitant didžiausias leistinas švino, kadmio ir gyvsidabrio koncentracijas.
(2)
Siekiant apsaugoti visuomenės sveikatą, svarbiausia neleisti, kad teršalų koncentracija pasiektų grėsmę sveikatai keliantį lygį. Didžiausios leistinos švino, kadmio ir gyvsidabrio koncentracijos turi būti saugios ir tokios mažos, kokias pagrįstai galima užtikrinti taikant gerąją žemės ūkio, žuvininkystės ir gamybos patirtį.
(3)
Remiantis nauja informacija, taikant gerąją žemės ūkio ir žuvininkystės patirtį tokių mažų švino, kadmio ir gyvsidabrio koncentracijų, kokios nustatytos Reglamento (EB) Nr. 1881/2006 priede, tam tikrų rūšių vandens gyvūnuose ir grybuose, pasiekti neįmanoma. Taigi būtina iš naujo svarstyti šių teršalų didžiausias leistinas koncentracijas, išlaikant aukštą vartotojų apsaugos lygį.
(4)
Didelės švino, kadmio ir gyvsidabrio koncentracijos buvo nustatytos tam tikruose maisto papilduose, kaip apibrėžta 2002 m. birželio 10 d. Europos Parlamento ir Tarybos direktyvos 2002/46/EB (3) dėl valstybių narių įstatymų, susijusių su maisto papildais, suderinimo 2 straipsnyje, ir apie jas buvo pranešta per skubaus įspėjimo apie maisto ir pašarų keliamą pavojų sistemą (angl. RASFF). Įrodyta, kad šiuose maisto papilduose esantis švinas, kadmis ir gyvsidabris žmonėms gali daryti didelį poveikį. Siekiant apsaugoti visuomenės sveikatą, reikia nustatyti didžiausias leistinas švino, kadmio ir gyvsidabrio koncentracijas maisto papilduose. Šios didžiausios leistinos koncentracijos turi būti saugios ir tokios mažos, kokias pagrįstai galima užtikrinti taikant gerąją gamybos patirtį.
(5)
Kadmis natūraliai kaupiasi jūros dumbliuose. Todėl maisto papilduose, kurie yra pagaminti tik iš džiovintų jūros dumblių ar daugiausia iš džiovintų jūros dumblių, arba jūros dumblių antrinių produktų, gali būti didesnė kadmio koncentracija nei kituose maisto papilduose. Siekiant į tai atsižvelgti, reikia nustatyti didesnę leistiną kadmio koncentraciją maisto papilduose, pagamintuose tik ar daugiausia iš jūros dumblių.
(6)
Valstybėms narėms ir maisto verslo subjektams reikėtų duoti laiko prisitaikyti prie naujų didžiausių leistinų koncentracijų maisto papilduose. Todėl reikėtų atidėti didžiausių leistinų koncentracijų maisto papilduose taikymą.
(7)
Būtina iš dalies pakeisti Reglamento (EB) Nr. 1881/2006 priedo pirmąją išnašą, siekiant patikslinti, kad didžiausia leistina koncentracija vaisiuose netaikoma medžių riešutams.
(8)
Komisija pateikė naujas rekomendacijas dėl stebėjimo sistemos savo 2007 m. kovo 28 d. Rekomendacijoje 2007/196/EB dėl furano koncentracijos maisto produktuose stebėsenos (4) ir 2007 m. gegužės 3 d. Komisijos rekomendacijoje 2007/331/EB dėl akrilamido kiekio maisto produktuose stebėsenos (5). Taigi reikia papildyti Reglamento Nr. 1881/2006 nuostatas dėl stebėjimo ir ataskaitų teikimo, įtraukiant nuorodas į tas naujas rekomendacijas. Buvo atlikta policiklinių aromatinių angliavandenilių stebėjimo procedūra, nustatyta Komisijos rekomendacijoje 2005/108/EB (6). Taigi nuorodą į tą rekomendaciją dėl stebėjimo galima išbraukti.
(9)
Taigi Reglamentą (EB) Nr. 1881/2006 reikėtų atitinkamai iš dalies pakeisti.
(10)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1881/2006 iš dalies keičiamas taip:
1.
9 straipsnio 3 dalis pakeičiama taip:
„3. Valstybės narės turi pranešti Komisijai apie tuos atvejus, kai randama aflatoksinų, dioksinų, dioksinų tipo PCB ir ne dioksinų tipo PCB, kaip apibrėžta Komisijos sprendime 2006/504/EB (7) ir Komisijos rekomendacijoje 2006/794/EB (8). Valstybės narės turi pranešti EMST apie tuos atvejus, kai randama akrilamido ar furanų, kaip apibrėžta Komisijos rekomendacijoje 2007/196/EB (9) ir Komisijos rekomendacijoje 2007/331/EB (10).
2.
Priedas pakeičiamas atsižvelgiant į šio reglamento priedą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Didžiausios leistinos koncentracijos, nustatytos priedo 3.1.18, 3.2.19, 3.2.20 ir 3.3.3 punktuose, pradedamos taikyti nuo 2009 m. liepos 1 d. Jos netaikytinos produktams, teisėtai patekusiems į rinką iki 2009 m. liepos 1 d. Įrodyti, kada produktai buvo pateikti į rinką, privalo maisto verslo subjektas.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 2 d.

Labels: 1
17
20
0
3